Document ID: 32005D0307

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 12ης Απριλίου 2005 για την έγκριση μεθόδου ταξινόμησης σφαγίων χοίρων στη Λεττονία [κοινοποιηθείσα υπό τον αριθμό Ε(2005) 1098] (Το κείμενο στη λεττονική γλώσσα είναι το μόνο αυθεντικό) (2005/307/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΟΚ) αριθ. 3220/84 του Συμβουλίου, της 13ης Νοεμβρίου 1984, για τον καθορισμό της κοινοτικής κλίμακας ταξινόμησης των σφαγίων χοίρου (1), και ιδίως το άρθρο 5 παράγραφος 2, Εκτιμώντας τα ακόλουθα: (1) Το άρθρο 2 παράγραφος 3 του κανονισμού (ΕΟΚ) αριθ. 3220/84 προβλέπει ότι η ταξινόμηση των σφαγίων χοίρων πρέπει να πραγματοποιείται με εκτίμηση της περιεκτικότητας σε άπαχο κρέας σύμφωνα με στατιστικά δοκιμασμένες μεθόδους εκτίμησης οι οποίες βασίζονται σε φυσική μέτρηση ενός ή περισσοτέρων ανατομικών μερών του σφαγίου χοίρου. Η έγκριση των μεθόδων ταξινόμησης εξαρτάται από την τήρηση ανώτατης ανοχής στατιστικού σφάλματος εκτίμησης. Η ανοχή αυτή ορίστηκε στο άρθρο 3 του κανονισμού (ΕΟΚ) αριθ. 2967/85 της Επιτροπής, της 24ης Οκτωβρίου 1985, που θεσπίζει τις λεπτομέρειες εφαρμογής της κοινοτικής κλίμακας ταξινόμησης των σφαγίων χοίρου (2). (2) Η κυβέρνηση της Λεττονίας ζήτησε από την Επιτροπή την έγκριση μιας μεθόδου ταξινόμησης σφαγίων χοίρων και υπέβαλε τα αποτελέσματα της λεπτομερούς ανάλυσης την οποία πραγματοποίησε πριν από την προσχώρηση, υποβάλλοντας το μέρος δύο του πρωτοκόλλου που προβλέπεται στο άρθρο 3 του κανονισμού (ΕΟΚ) αριθ. 2967/85. (3) Από την εξέταση της αίτησης αυτής προέκυψε ότι πληρούνται οι όροι για την έγκριση της εν λόγω μεθόδου ταξινόμησης. (4) Στη Λεττονία, η εμπορική πρακτική μπορεί να απαιτεί την αφαίρεση του κεφαλιού, των πίσω ποδιών και της ουράς από το σφάγιο χοίρου. Αυτό πρέπει να ληφθεί υπόψη για την προσαρμογή του βάρους στην τυποποιημένη παρουσίαση. (5) Δεν πρέπει να επιτραπεί καμία τροποποίηση των οργάνων ή των μεθόδων ταξινόμησης παρά μόνο με νέα απόφαση της Επιτροπής που θεσπίζεται βάσει της κτηθείσας πείρας. Για το λόγο αυτό η παρούσα έγκριση μπορεί να ανακληθεί. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης χοιρείου κρέατος, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η χρήση του οργάνου που ονομάζεται «Intrascope (Optical Probe)» και των συναφών μεθόδων εκτίμησης των οποίων οι λεπτομέρειες παρατίθενται στο παράρτημα επιτρέπεται για την ταξινόμηση σφαγίων χοίρων στη Λεττονία, σύμφωνα με τον κανονισμό (ΕΟΚ) αριθ. 3220/84. Άρθρο 2 Κατά παρέκκλιση από τις διατάξεις για την τυποποιημένη παρουσίαση που αναφέρονται στο άρθρο 2 του κανονισμού (ΕΟΚ) αριθ. 3220/84, τα σφάγια χοίρων μπορούν να παρουσιάζονται χωρίς το κεφάλι, τα πίσω πόδια και την ουρά στη Λεττονία πριν ζυγιστούν και ταξινομηθούν. Για να καθοριστούν οι τιμές για τα σφάγια χοίρων σε συγκρίσιμη βάση, το μετρηθέν βάρος θερμού σφαγίου αυξάνεται κατά: - 7,61 % για το κεφάλι που έχει αφαιρεθεί, - 1,61 % για τα πίσω πόδια που έχουν αφαιρεθεί, - 0,11 % για την ουρά που έχει αφαιρεθεί. Άρθρο 3 Δεν επιτρέπεται καμία τροποποίηση των οργάνων ή των μεθόδων εκτίμησης. Άρθρο 4 Η παρούσα απόφαση απευθύνεται στη Δημοκρατία της Λεττονίας. Βρυξέλλες, 12 Απριλίου 2005.

Classification Labels:
1218
1219

Label Descriptions:
{"1218": "Στατιστική", "1219": "ΟΙΚΟΝΟΜΙΑ"}

EuroVoc IDs (Original): 5962
911
2477
2737
1845
4256

EuroVoc IDs (Expanded): 5962
911
2477
2737
1845
4256

Dataset Source: meu

Split: train